Djokovic wen hofsaakNovak Djokovic (Foto: Andrej ISAKOVIC/AFP) Die wêreld se voorste manstennisspeler, Novak Djokovic, het Maandag ’n skokoorwinning behaal in sy poging om in Australië te bly om aan die Australiese Ope deel te neem. ’n Australiese regter het ’n kort rukkie gelede in Djokovic se guns beslis en beveel dat hy onmiddellik uit ’n immigrasiesentrum vrygelaat word. ’n Regsverteenwoordiger van die regering het egter gewaarsku dat Australië nog sy ministeriële magte kan gebruik om Djokovic uit Australië te deporteer, wat daartoe sal lei dat hy vir drie jaar verban word. Polisiebeamptes staan wag buite die immigrasiesentrum in Melbourne. (Foto: William WEST / AFP) Regter Anthony Kelly het Maandag vir Djokovic in die bresse getree en geëis om te weet wat méér die tennisster kon gedoen het om aan dié land se streng toegangsbepalings te voldoen. Dít nadat Djokovic bewyse van “’n professor en ’n hoogs gekwalifiseerde geneesheer” gelewer het oor waarom hy mediese kwytskelding ontvang het om aan die Australiese Ope deel te neem. Betogers buite die immigrasiesentrum in Melbourne. (Foto: William WEST / AFP) “Wat meer kon hierdie man gedoen het?” wou Kelly weet. Djokovic se appèlaansoek is Maandag aanlyn aangehoor nadat Australië sy visum verlede week teruggetrek het omdat hy nie aan die land se toegangsbepalings voldoen het nie. Djokovic het hom gevolglik op ŉ dringende grondslag tot die hof gewend om appèl teen dié besluit aan te teken. Die aansoek is nou met koste van die hand gewys nadat die Australiese regering ingestem het om sy besluit rakende Djokovic se visum te laat vaar. Die hofverrigtinge is Maandagoggend herhaaldelik vertraag nadat die hof se aanlyn stelsel onder ’n oplewing van wêreldwye belangstelling ineengestort het. Dít nadat teen-entstofaktiviste ’n hofbevel verontagsaam het en die verrigtinge regstreeks op YouTube uitgesaai het. ’n Skakel na die regstreekse uitsending is wyd gedeel. Djokovic se regspan het aan die regter gesê hul kliënt was “totaal verward” toe hy met sy aankoms in Australië oornag by die lughawe ondervra is. ‘n Bussie arriveer buite die immigrasiesentrum in Melbourne. (Foto: William WEST / AFP) Die meeste buitelanders word tans verbied om na Australië te reis, en diegene wat toegang verleen word, moet ten volle ingeënt wees of oor mediese vrystelling beskik weens “akute” siekte. Die Australiese regering se regspan het Djokovic se saak verwerp en het aangevoer dat hy nié aan die mediese kriteria voldoen nie, aangesien sy onlangse Covid-19-infeksie nie “akuut” was nie. Volgens Djokovic het sy op 16 Desember positief getoets vir die koronavirus. Daar word egter hieroor geredekawel aangesien hy daardie dag ’n byeenkoms bygewoon het van die Serwiese nasionale posdiens wat ’n seëlreeks ter ere aan hom bekend gestel het. ‘n Ondersteuner van Novak Djokovic betoog buite die immigrasiesentrum in Melbourne. (Foto: William WEST / AFP) Daar is ook foto’s van die tennisster by ’n ander byeenkoms op 17 Desember. Tsjeggiese tennisspeler Renata Voracova se visum is ook gekanselleer nadat sy ’n mediese kwytskelding verkry het om aan die Ope deel te neem. Sy het Saterdag huis toe gevlieg nadat sy in dieselfde immigrasiesentrum as Djokovic in Melbourne aangehou is. Djokovic se prokureurs het gesê hul pleidooi dat hul kliënt na ’n ander fasiliteit geskuif word waar hy vir die Australiese Ope kon oefen, het op dowe ore geval. Volgens Djokovic se ma, Dijana, is haar seun in “onmenslike” toestande aangehou en het hy nie ontbyt ontvang nie. “Hy eet net middagete en aandete,” het sy die naweek aan Serwiese verslaggewers gesê. “Hy het nie ’n gewone venster nie; hy kyk in ’n muur vas.” Die tennisster verkeer nou onder groot druk om vir die Ope gereed te wees aangesien sy mededeelnemers reeds hul laaste voorbereiding doen voordat die toernooi oor ’n week afskop.